
V E N D i M
Nr.180, datë 6.3.1998

PËR UNIFORMËN E POLICISË SË BURGJEVE

Me propozimin e Ministrisë së Drejtësisë, Këshilli i Ministrave

V E N D O S I:

1. Policia e burgjeve ka dy uniforma:
- uniformën ushtarake;
- uniformën e punës dhe të stërvitjes.
2. Policia e burgjeve ka emblemën, simbolin dhe shenjën e saj:
- emblema e policisë së burgjeve është e njëjtë me atë të policisë së rendit dhe vendoset në kapele;
- simboli i policisë së burgjeve është një beden kalaje me ngjyrë të artë, e rrethuar me gjethe ulliri;
- shenja e policisë së burgjeve përbëhet nga një çelës, rreth të cilit shkruhet “Policia e Burgjeve” dhe ka ngjyrë të artë.
3. Uniforma ushtarake e përhershme është :
- xhaketa ngjyrë blu, e cila në të dy cepat e jakës ka simbolin e policisë së burgjeve dhe në krahun e majtë shenjën e policisë së burgjeve, pantallonat janë në ngjyrën e xhaketës.
Kostumi vishet me këmishë me mëngë të gjata në ngjyrë të bardhë dhe kollare  ngjyrë blu. Kapelja ka emblemën e policisë dhe një shirit ngjyrë ari. Këpucët gjysma janë me qafa dhe ngjyrë të zezë.
Veshja për dimër është xhupi sintetik me veshje të ngrohtë ngjyrë blu me xhup trikoton ngjyrë blu. Xhupi sintetik do të ketë kokore për shi dhe tuta sintetike që vishen me pantallona në kohë shiu, të cilat mbahen në një xhep të veçantë të xhupit.
4. Uniforma ushtarake për periudhën prill-shtator është me pantallona ngjyrë blu, këmisha me mëngë të shkurtra ngjyrë blu pa kollare dhe kopsa e parë e këmishës e hapur. Nën këmishë vishet një bluzë pambuku me mëngë të shkurtra me ngjyrë të bardhë, si dhe këpucë gjysma me ngjyrë të zezë. Në krahun e majtë të këmishës është stema e policisë së burgjeve. 
5. Uniforma e policisë dhe e stërvitjes është ngjyrë gri me kapele me strehë përpara. Kjo uniformë vishet me këpucë dhe rrip në mes.
6. Ministri i Drejtësisë miraton normat e furnizimit për veshmbathje për efektivin e Policisë së Burgjeve.
7. Për zbatimin e këtij vendimi ngarkohet Ministria e Drejtësisë.
Ky vendim hyn në fuqi menjëherë.

KRYEMINISTRI
Fatos Nano

